**Seletuskiri
Riigikogu otsuse
„Riigikogu liikmetest Eesti Panga Nõukogu liikmete nimetamine“ eelnõu juurde**

Riigikogu rahanduskomisjon otsustas esitada Riigikogu otsuse „Riigikogu liikmetest Eesti Panga Nõukogu liikmete nimetamine“ eelnõu. Eelnõu esitamine tuleneb ajaolust, et senised Riigikogu liikmetest Eesti Panga Nõukogu liikmed Andres Sutt ja Igor Taro nimetati 2025. aasta 24. märtsil Vabariigi Valitsuse liikmeteks ning nende volitused Riigikogu liikmetena peatusid. Eesti 200 fraktsioon tegi 2025. aasta 10. aprillil rahanduskomisjonile ettepaneku nimetada Igor Taro asemele Eesti Panga Nõukogu asendusliikmeks Riigikogu liige Tarmo Tamm. Eesti Reformierakonna fraktsioon tegi 2025. aasta 16. aprillil rahanduskomisjonile ettepaneku nimetada Andres Suti asemele Eesti Panga Nõukogu asendusliikmeks Riigikogu liige Mart Võrklaev.

Eesti Panga Nõukogu on Eesti Panga järelevalveorgan ja see koosneb esimehest, Riigikogu fraktsioonide esindajatest ja valdkonna asjatundjatest. Eesti Panga Nõukogu moodustamisel lähtutakse põhimõttest, et iga Riigikogu fraktsioon esitab ühe oma liikme ja nõukogu esimees esitab neli valdkonna asjatundjat. Tulenevalt Eesti Panga seaduse § 8 lõikest 1 nimetab Eesti Panga Nõukogu liikmed Riigikogu rahanduskomisjoni ettepanekul. Eesti Panga seaduse § 8 lõike 5 teise lause kohaselt kestavad Riigikogu liikmest Eesti Panga Nõukogu liikme volitused tema Riigikogu liikme volituste peatumise või lõppemiseni.

Eesti Panga seaduse § 8 lõike 7 kohaselt Eesti Panga Nõukogu liikme nimetamisel Vabariigi Valitsuse liikmeks nimetab Riigikogu talle asendusliikme. Riigikogu liikmest Eesti Panga Nõukogu liikmele asendusliikme nimetamiseks esitab Riigikogu fraktsioon, kes tegi ettepaneku asendatava liikme nimetamiseks, rahanduskomisjonile nelja kuu jooksul asendusliikme nimetamise vajaduse ilmnemisest arvates fraktsiooni Eesti Panga Nõukogus esindava Riigikogu liikme nime koos tema kirjaliku nõusoleku ja kirjaliku kinnitusega, et ta vastab Eesti Panga seaduses Eesti Panga Nõukogu liikmele sätestatud nõuetele. Kui Riigikogu fraktsioon ei esita asendusliikme kandidaati nelja kuu möödumisel, jäetakse asendusliige nõukogusse nimetamata.

Eesti Panga seaduse § 8 lõike 2 kohaselt peavad Eesti Panga Nõukogu liikmed olema Eesti kodanikud, kellel on kõrgharidus ning nõukogu töös osalemiseks vajalikud teadmised ja kogemused ning kelle suhtes ei esine Eesti Panga seaduse § 12 lõikes 1 sätestatud aluseid, st tema suhtes ei ole jõustunud süüdimõistev kohtuotsus kriminaalasjas ja tema suhtes ei ole jõustunud pankrotimäärus, ärikeelu kohaldamine või seaduse alusel ettevõtjaks olemise õiguse äravõtmine. Eesti Panga seaduse § 8 lõike 4 kohaselt ei tohi Eesti Panga Nõukogu liige töötada ühegi fondivalitseja, investeerimisfondi, investeerimisühingu, krediidiasutuse, kindlustusandja või muu finantsjärelevalve alla kuuluva subjekti juures ega kuuluda nende juhtimisorganitesse. Lisaks ei tohi Eesti Panga Nõukogu liikmete hulka kuuluda Vabariigi Valitsuse liikmed ja Eesti Panga töötajad.

Tarmo Tamm ja Mart Võrklaev on esitanud kirjalikult kinnitused, et nad vastavad Eesti Panga seaduses Eesti Panga Nõukogu liikmele sätestatud nõuetele ja andnud enda nõukogu liikmeks nimetamiseks nõusoleku.

Riigikogu rahanduskomisjon arutas ettepanekut oma käesoleva aasta 17. aprilli erakorralisel istungil ning otsustas esitada asjakohase eelnõu Riigikogu menetlusse. Rahanduskomisjoni õigus esitada Riigikogule ettepanek Eesti Panga Nõukogu liikmete nimetamiseks tuleneb Eesti Panga seaduse § 8 lõikest 1 ning vastavalt Riigikogu kodu- ja töökorra seaduse § 117 lõikele 2 ei esitata sellisele eelnõule muudatusettepanekuid.

Riigikogu kodu- ja töökorra seaduse § 117 lõike 1 kohaselt arutatakse nõukogu liikme nimetamise otsuse eelnõu ühel lugemisel. Eelnõu vastuvõtmiseks on vajalik poolthäälteenamus. Käesolev otsus on kavandatud jõustuma üldises korras. Riigikogu kodu- ja töökorra seaduse § 1121 kohaselt jõustub Riigikogu otsus allakirjutamisega, kui otsuses eneses ei sätestata teist tähtaega.

Esitab rahanduskomisjon 17.04.2025.

(allkirjastatud digitaalselt)

Annely Akkermann

Rahanduskomisjoni esimees